กรมชลประทาน คุมเข้มบริหารจัดการน้ำในอ่างเก็บน้ำ ย้ำน้ำน้อยแต่พอใช้ หากทุกฝ่ายร่วมใจกันใช้น้ำตามแผนฯ อย่างเคร่งครัด
กรมชลประทาน คุมเข้มบริหารจัดการน้ำในอ่างเก็บน้ำ ย้ำน้ำน้อยแต่พอใช้ หากทุกฝ่ายร่วมใจกันใช้น้ำตามแผนฯ อย่างเคร่งครัด นายทวีศักดิ์ ธนเดโชพล รองอธิบดีกรมชลประทาน เปิดเผยถึงสถานการณ์น้ำในอ่างเก็บน้ำในปัจจุบัน ว่าเนื่องจากลุ่มน้ำเจ้าพระยามีปริมาณน้ำต้นทุนอยู่ในเกณฑ์ต่ำกว่าปกติและเพื่อให้การลำเลียงน้ำจากพื้นที่ตอนบนลงมา เพื่อใช้ในการอุปโภค–บริโภค การรักษาระบบนิเวศและผลักดันน้ำเค็ม กรมชลประทาน ได้ประสานขอความร่วมมือจากผู้ว่าราชการจังหวัดในพื้นที่ลุ่มน้ำเจ้าพระยา ให้แจ้งหน่วยงานที่เกี่ยวข้องที่มีสถานีสูบน้ำเพื่อการเกษตรงดสูบน้ำ พร้อมประชาสัมพันธ์ขอความร่วมมือจากเกษตรกรผู้ใช้น้ำ ให้ปฏิบัติตามมาตรการการบริหารจัดการน้ำลุ่มน้ำเจ้าพระยาในช่วงฤดูแล้ง ตามนโยบายของกระทรวงเกษตรและสหกรณ์อย่างเคร่งครัดรองอธิบดีกรมชลประทาน กล่าวอีกว่า ปัจจุบันมีเขื่อนขนาดใหญ่ที่มีปริมาณน้ำใช้การได้น้อยกว่าร้อยละ 30 ของความจุอ่างฯ ทั้งหมด 17 แห่ง ได้แก่ เขื่อนภูมิพล เขื่อนสิริกิติ์ เขื่อนแม่กวงอุดมธารา เขื่อนแม่มอก เขื่อนจุฬาภรณ์ เขื่อนอุบลรัตน์ เขื่อนลำพระเพลิง เขื่อนมูลบน เขื่อนลำแซะ เขื่อนลำนางรอง เขื่อนป่าสักชลสิทธิ์ เขื่อนทับเสลา เขื่อนกระเสียว เขื่อนคลองสียัด เขื่อนบางพระ เขื่อนหนองปลาไหล และเขื่อนประแสร์ กรมชลประทาน จะบริหารจัดการน้ำในเขื่อนดังกล่าวอย่างเคร่งครัด ตามแผนจัดสรรน้ำที่ได้กำหนดไว้ร่วมกันกับกลุ่มผู้ใช้น้ำและกลุ่มเกษตรกรที่ใช้น้ำจากเขื่อนเหล่านี้ โดยจะเน้นการส่งน้ำเพื่ออุปโภคบริโภค น้ำเพื่อผลิตประปา รักษาระบบนิเวศและไม้ผลไม้ยืนต้น เท่านั้น เพื่อให้ปริมาณน้ำที่มีอยู่อย่างจำกัด เพียงพอใช้ไปจนถึงต้นฤดูฝนปีหน้า ภายใต้เงื่อนไขที่ทุกภาคส่วนจะต้องร่วมมือกันใช้น้ำอย่างประหยัดที่สุด